**Δήλωση κ. Μιχάλη Τσαμάζ,**

**Προέδρου και Διευθύνοντος Συμβούλου του Ομίλου**[**ΟΤΕ**](https://el.wikipedia.org/wiki/%CE%9F%CE%A4%CE%95)

Κύριε Πρόεδρε, κυρίες και κύριοι, θα ήθελα κι εγώ από τη μεριά μας να ευχαριστήσω πρώτα απ’ όλα για την εμπιστοσύνη που έχετε δείξει και μας έχετε αναθέσει το έργο της ψηφιοποίησης των αρχείων της Βιβλιοθήκης της Βουλής, και εσείς, ως εκπρόσωπος των Ελλήνων βουλευτών, των εκπροσώπων του έθνους, θα ήθελα να μεταβιβάσετε τις ευχαριστίες μας και την ικανοποίησή μας στο σύνολο του Κοινοβουλίου.

Πράγματι είναι ένα έργο το οποίο θα δώσει το παράδειγμα για να γίνουν και άλλα έργα, και είμαι σίγουρος γι’ αυτό, ψηφιοποίησης των αρχείων της χώρας μας που βρίσκονται, για παράδειγμα, στην Εθνική Βιβλιοθήκη και σε άλλες βιβλιοθήκες και πανεπιστήμια. Είναι ένα έργο το οποίο σίγουρα θα συμβάλει και θα βοηθήσει τους μελετητές της ιστορίας και πάνω απ’ όλα θα ενισχύσει τη γνώση της ιστορίας μας και μέσα από τη γνώση τη δημοκρατία.

Οι συνεργάτες μου κι εγώ θα είμαστε καθημερινά σε εγρήγορση, να παρακολουθούμε την εξέλιξη του έργου, γιατί μας ενδιαφέρει να προχωρήσει καλά, να προχωρήσει σωστά, και δεν έχουμε καμία αμφιβολία γι’ αυτό, έχοντας την εμπειρία από την υλοποίηση του παρόμοιου έργου στο Άγιο Όρος.

Όπως είναι για την πολιτεία προτεραιότητα, είναι και δικιά μας προτεραιότητα, και σας διαβεβαιώ ότι όλα θα πάνε κατ’ ευχήν. Και να ξέρετε ότι έχουμε τα πιο σύγχρονα μέσα και τα στελέχη τα οποία πραγματικά έχουν την τεχνογνωσία για να υλοποιήσουν το έργο.

Και πάλι σας ευχαριστώ και θα αγωνιώ κι εγώ να δω τα πρώτα δείγματα του έργου αυτού, στο χώρο του Καπνεργοστασίου.